Diari Oficial de la Generalitat Valenciana


Sumari del DOGV 9496, del 23-12-2022 (2022/12549)

RESOLUCIÓ de 2 de novembre de 2022, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge a l'engròs de ferralles, residus perillosos i aparells elèctrics i electrònics (RAEE) no perillosos al polígon industrial Puente Alto, carrer K, 51, al terme municipal d'Orihuela (Alacant). Expedient: (1650172) 117/2020/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12849


Data del document
:   02-11-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Orihuela
    * impacte ambiental

RESOLUCIÓ de 2 de novembre de 2022, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge a l'engròs de ferralles, residus perillosos i aparells elèctrics i electrònics (RAEE) no perillosos al polígon industrial Puente Alto, carrer K, 51, al terme municipal d'Orihuela (Alacant). Expedient: (1650172) 117/2020/AIA. [2022/12334]  
  
  
«Declaració d'impacte ambiental  
Expedient: (1650172) 117/2020/AIA.  
Títol: Emmagatzematge a l'engròs de ferralles, residus perillosos i aparells elèctrics i electrònics (RAEE) no perillosos.  
Promotor: Reciclajes de Hierros y Metales Orihuela, SL.  
Òrgan substantiu: Ajuntament d'Orihuela.  
Ref. de l'òrgan substantiu: 16392/2016.  
Localització: polígon industrial Puente Alto, carrer K, 51, Orihuela.  
  
Descripció del projecte  
L'empresa Reciclajes de Hierros y Metales Orihuela, SL, promou un projecte d'emmagatzematge a l'engròs de ferralles, residus perillosos i aparells elèctrics i electrònics (RAEE) no perillosos al polígon industrial Puente Alto, carrer K, 51, del terme municipal d'Orihuela.  
  
El projecte ocupa una parcel·la de 884,32m², de referència cadastral 9044833FG3013Y7575ST, en la qual hi ha construïda una nau tancada adossada a altres naus, de 629, 68m², dels quals es destinen 594,30m² a l'activitat i la resta es destina a oficina, lavabo i hall. La nau disposa d'un entresolat sense ús i la parcel·la disposa d'un pati davanter de 171m² i un pati posterior de 83,64m².  
L'activitat consisteix en l'emmagatzematge temporal de residus. Els vehicles carregats de residus accedeixen a la instal·lació i es verifica que són admissibles. Si això és així, els residus es pesen i es descarreguen en el lloc corresponent.  
La zona de treball es divideix en les zones següents: pesatge i descàrrega, residus no perillosos fèrrics, residus no perillosos no fèrrics, residus perillosos i RAEE. Els RAEE s'emmagatzemaran segons la legislació sectorial.  
Els residus no perillosos admesos són:  
- 16 01 17 metalls ferrosos.  
- 16 01 18 metalls no ferrosos.  
- 16 01 19 plàstic.  
- 16 01 20 vidre.  
- 17 04 02 alumini.  
- 17 04 03 plom.  
- 17 04 04 zinc.  
- 17 04 05 ferro i acer.  
- 17 04 06 estany.  
- 17 04 07 metalls mesclats.  
- 17 04 10 cables diferents als especificats en 17 04 10.  
- 19 10 01 residus de ferro i acer.  
- 19 10 02 residus no ferris.  
- 19 12 02 metalls ferris.  
- 19 12 03 metalls no ferris.  
- 20 01 40 metalls.  
- 17 04 01 cobre, bronze, llautó.  
- 16 02 14 equips rebutjats diferents als especificats en el 16 02 09.  
  
Els residus perillosos recepcionats (sense manipulació de components ni valorització) són:  
- 16 06 01 bateries de plom.  
- 16 02 11 equips que contenen HCFC, HFC.  
- 16 08 02 catalitzadors usats.  
- 20 01 35 equips elèctrics i electrònics.  
- 15 01 10 envasos que contenen o han contingut substàncies perilloses.  
- 16 01 07 filtres d'oli.  
- 16 01 09 components que contenen PCB.  
- 16 02 09 transformadors i condensadors amb PCB.  
En la instal·lació es generen residus que procedeixen de l'embalatge de residus admesos:  
- Cartó i paper.  
- Plàstic d'embalatges.  
- Palets de fusta.  
Aquests residus són emmagatzemats fins a la seua recollida per un gestor autoritzat.  
Quan la quantitat d'algun tipus de residu és suficient es realitza la venda per al seu reciclatge. No es realitza cap procés fabril, excepte el desembalatge d'alguns residus, per la qual cosa no hi ha matèries primeres ni productes intermedis o acabats.  
L'activitat es realitza en horari diürn i en moments de màxima càrrega de treball pot ser atesa per un màxim de 10 persones.  
La instal·lació només preveu l'ús de bàscules i maquinària de manutenció.  
En la documentació tècnica no es descriu la naturalesa del sòl de la instal·lació.  
La documentació tècnica no especifica les quantitats emmagatzemades ni les quantitats gestionades, tot i que sí que defineix les superfícies destinades a cada família de productes.  
  
Tramitació administrativa  
En data 1 d'octubre de 2020, l'Ajuntament d'Orihuela (òrgan substantiu) va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. S'hi s'acompanya de:  
  
- Sol·licitud d'inici.  
- Projecte tècnic.  
- Estudi d'impacte ambiental.  
- Document de síntesi.  
En data 7 de juliol de 2021, aquest òrgan va requerir a l'Ajuntament d'Orihuela el certificat d'informació pública i les possibles al·legacions a aquest.  
En data 22 de desembre de 2021, l'Ajuntament d'Orihuela va remetre:  
- Certificat d'informació pública al tauler d'edictes de l'Ajuntament i d'absència d'al·legacions.  
- Certificat de compatibilitat urbanística.  
En data 17 de març de 2022, aquest òrgan requereix a l'òrgan substantiu que realitze el tràmit d'informació pública en el diari oficial durant el termini de 30 dies i el resultat de les al·legacions.  
En data 7 d'abril de 2022, l'Ajuntament remet a aquest òrgan la publicació de l'anunci d'informació pública en el Diari Oficial Generalitat Valenciana 9286 de data 25 de febrer de 2022, durant un termini de 30 dies.  
En data 2 d'agost de 2022, l'Ajuntament remet a aquest òrgan el certificat d'absència d'al·legacions.  
  
Consideracions ambientals  
L'activitat es troba en sòl urbà industrial, per la qual cosa no és procedent realitzar un inventari ambiental exhaustiu. En estar aquest emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no es consideren significatius (geologia, vegetació, fauna, etc.). No hi ha cap activitat confrontant amb risc d'incendi significatiu o que haja comunicat a l'interessat mesures específiques d'emergència exterior. Els terrenys es troben fora del nucli urbà d'Orihuela, a una distància aproximada de 1.000 m de la zona poblada més pròxima i a 750 m d'una zona rural protegida. Està comunicat amb aquesta localitat mitjançant el camí de Fortuna i el polígon té accés a la carretera N-340.  
Segons el PATRICOVA, està en zona industrial, en una zona de perillositat 6, corresponent a un retorn alt i un calat menor de 80 cm. Segons la guia d'aplicació del PATRICOVA, en sòl urbà, correspon als ajuntaments analitzar, establir i comprovar el compliment dels condicionants que hagen d'establir-se. No es preveuen afeccions a la Xarxa Natura 2000 i a altres espais protegits. No es preveu realitzar construccions ni excavacions, per la qual cosa no hi haurà afeccions al patrimoni cultural.  
El promotor no ha presentat alternatives a la realització del projecte, però ha justificat l'elecció de la ubicació. La instal·lació no resulta afectada per limitacions que condicionen el projecte, la localització està ben comunicada, en sòl industrial, i la nau es troba condicionada, amb el paviment formigonat i impermeabilitzat, amb un efecte sobre el medi ambient similar o menor a una altra alternativa, a excepció de l'alternativa zero.  
L'activitat no utilitza més recursos naturals que els proporcionats per les xarxes públiques de proveïment del polígon industrial. El procés productiu no utilitza aigua. Les aigües pluvials procedeixen de les cobertes de la nau i són abocades a la xarxa de sanejament. Les aigües residuals de la instal·lació són assimilables a domèstiques i són abocades a la xarxa de clavegueram.  
Els residus gestionats es troben confinats dins de nau tancada, amb les mesures adequades per a evitar-ne la dispersió. Estaran separats en les diferents fraccions, guardant una separació entre els diferents apilaments de manera que permeta la llibertat de moviments del personal i els mitjans de manutenció. Els residus perillosos s'emmagatzemaran adequadament per a cada fracció, el personal estarà format per a la seua correcta manipulació i periòdicament es revisarà el procés i tots els contenidors. Es disposaran contenidors de recanvi i de substàncies absorbents per a la recollida de possibles vessaments.  
L'activitat es realitzarà a l'interior de la nau en horari diürn, no disposa de maquinària que produïsca vibracions i, segons l'estudi acústic, el nivell sonor en l'exterior complirà els límits vigents.  
No es preveuen emissions a l'atmosfera, abocaments a llits públics o al litoral, o filtracions al sòl. Cap dels residus admesos produeix olors o es descompon en substàncies que produïsquen olors.  
Els residus que genera procedeixen d'embalatges dels materials gestionats, que són recollits per un gestor autoritzat, i els residus assimilables a urbans, que són recollits pel servei municipal de fems.  
  
L'estudi d'impacte ambiental inclou un pla de vigilància ambiental basat en la gestió correcta dels residus i el control de sorolls i vibracions.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II, del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'emmagatzematge a l'engròs de ferralles, residus perillosos i aparells elèctrics i electrònics (RAEE) no perillosos, promogut per Reciclajes de Hierros y Metales Orihuela, SL, a Orihuela, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i tota altra documentació que es troba en l'expedient, i de conformitat amb les condicions següents:  
  
1. Pel que fa a la llista definitiva de residus admissibles, de la quantitat emmagatzemada i del temps màxim de permanència, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Atés que no es determinen les característiques del paviment de l'interior de la nau, a fi d'evitar afeccions al sòl tota la nau estarà pavimentada i la zona destinada a l'emmagatzematge de residus perillosos disposarà d'un recobriment impermeable.  
3. Es disposarà de material absorbent per a vessaments en general i material neutralitzador per a vessaments d'àcids procedents de bateries. Així mateix, es disposarà d'eines per a la seua utilització.  
4. Al començament de l'activitat i almenys cada cinc anys, es realitzaran auditories acústiques per una entitat col·laboradora de l'administració en matèria de qualitat ambiental, i es faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. Les accions incloses en el Programa de vigilància i seguiment ambiental hauran de documentar-se a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 2 de novembre de 2022.- El director general de Qualitat i Educació Ambiental: Joan Piquer Huerga.»